คลังลดจีพีดีเหลือ3.8%ชงมาตรการพยุงศก.เพิ่ม0.1%
คลังเร่งเสนอมาตรการพยุงเศรษฐกิจให้ ครม. เห็นชอบดันจีดีพีเพิ่ม 0.1% หลังจากล่าสุดปรับลดจีดีพีต่ำกว่า 4%
29 เม.ย. 2562

คลังเร่งเสนอมาตรการพยุงเศรษฐกิจให้ ครม. เห็นชอบดันจีดีพีเพิ่ม 0.1% หลังจากล่าสุดปรับลดจีดีพีต่ำกว่า 4%
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า คลังปรับลดประมาณการขยายตัวเศรษฐกิจปี 2562 เหลือ 3.8% จากเดิม 4% เนื่องจากได้รับผลกระทบกับเศรษฐกิจภายนอกทำให้การส่งออกของไทยขยายตัวได้ลดลงเหลือ 3.4% จากเดิมขยายตัวได้ 4.5%
ทั้งนี้การขยายตัวเศรษฐกิจปี 2562 ขยายตัวชะลอลงเมื่อเทียบกับปี 2561 ที่ขยายตัวได้ 4.1% ทำให้กระทรวงการคลังต้องเสนอมาตรการพยุงเศรษฐกิจให้คณะรัฐมนตรี (ครม.) เห็นชอบในวันที่ 30 เม.ย. นี้ เป็นวงเงินกว่า 1 หมื่นล้านบาท คาดว่าจะทำให้เศรษฐกิจขยายตัวเพิ่มได้ 0.1%
"มาตรการที่เสนอ ครม. ไม่ใช่มาตรการกระตุ้นเศรษฐกิจ แต่เป็นมาตรการพยุงเศรษฐกิจ เพราะกระทรวงการคลังเห็นว่าจีดีพีลดลงเหลือ 3.8% จึงต้องเร่งดำเนินการพยุงเศรษฐกิจ เพราะใช้เงินน้อยและคุ้มค่ามากกว่า ที่จะปล่อยให้เศรษฐกิจตกไปมากกว่านี้ จะต้องใช้เงินและแก้ไขปัญหาได้ยากมากกว่านี้ " นายลวรณ กล่าว




ผู้อำนวยการ สศค. กล่าวว่า สศค. คาดว่าเศรษฐกิจครึ่งปีแรก 2562 จะขยายตัวได้ 3% และครึ่งปีหลังขยายตัวได้ 4.5-4.8% ส่วนจะมีมาตรการพยุงเศรษฐกิจเพิ่มเติมทำให้เศรษฐกิจได้ 4% หรือไม่ ขึ้นอยู่กับสถานการณ์และนโยบายของรัฐบาล